Geen krag in Grabouw en omgewing | Netwerk24
Deur Jackie Kruger 30 Junie 2019 14:52
'n Grootskaalse kragonderbreking het Sondag in Grabouw in die Wes-Kaap voorgekom toe 'n transformator geblaas het.
Hugo Geldenhuys, 'n woordvoerder van die Theewaterskloof-munisipaliteit in wie se gebied Grabouw val, sê by navraag hoewel die munisipaliteit nie 'n diensverskaffer van elektrisiteit aan Grabouw is nie, is hy bewus van die situasie.
Eskom voorsien krag aan die gebied. Blykbaar het 'n transformator geblaas. Eskom is oor die saak ingelig en daar word aan die situasie gewerk. Hoe lank die herstelwerk sal neem, kan egter nie gesê word nie. 'n Groot deel van Grabouw word geraak.
Na wat verneem word, het inwoners 'n groot knal gehoor voordat die ligte afgegaan het.
Geldenhuys het inwoners gevra om geduldig te wees en hulle bedank vir hul samewerking.
Daar is nog geen aanduiding van wanneer die kragtoevoer weer herstel gaan wees nie.
* Kragtoevoer is Saterdag ook na gebiede naby Plettenbergbaai in die Suid-Kaap herstel nadat vandalisme tot 'n grootskaalse kragonderbreking gelei het.